ไทยประกันพร้อมสู้ศึกเออีซี
กระจายอำนาจการอนุมัติสินไหมให้สาขา..
6 ก.พ. 2556

กระจายอำนาจการอนุมัติสินไหมให้สาขา..
ศึกษาลู่ทางขยายการลงทุนสู่อาเซียน..ไทยประกันชีวิตลั่นพร้อม เข้าสู่เออีซี วางระบบออนไลน์สาขาทั่วประเทศเสร็จแล้ว ศึกษาแผนขยายลงทุน 
นายไชย ไชยวรรณ กรรมการผู้จัดการใหญ่ บริษัท ไทยประกันชีวิต เปิดเผยว่า บริษัทมีความพร้อมที่จะเข้าสู่ประชาคมเศรษฐกิจอาเซียน (เออีซี) ที่จะมีขึ้นในปี 2558 เนื่องจากได้เตรียมความพร้อมเพื่อรองรับการแข่งขันเสรีมาตั้งแต่ช่วงวิกฤตต้มยำกุ้ง โดยบริษัทได้ปรับปรุงกระบวนการดำเนินธุรกิจในทุกด้าน เพื่อให้เกิดประสิทธิภาพมากยิ่งขึ้น 
ขณะเดียวกัน บริษัทได้มีการพัฒนาระบบคอมพิวเตอร์ออนไลน์ เพื่อกระจายการทำงานสู่สาขาทั่วประเทศได้อย่างสมบูรณ์แบบ ซึ่งปัจจุบันบริษัทมีสาขาทั้งในระดับRegional Branches สาขาขนาดใหญ่ที่เป็นศูนย์กลางของภูมิภาค Mini Branches สาขาขนาดกลาง Micro Branches สาขาเล็ก และศูนย์บริการลูกค้า หรือซีเอสซี รวม 300 แห่ง รวมถึงกระจายอำนาจในการอนุมัติสินไหม การรับประกัน การจ่ายเงินคืน เงินปันผลแก่ผู้เอาประกันไปยังสาขา เพื่อให้ผู้เอาประกันได้รับความสะดวก รวดเร็ว ตามแนวคิดไทยประกันชีวิตเป็นมากกว่าการประกันชีวิต 
“การปรับประสิทธิภาพการดำเนินงาน ส่งผลรวมถึงสาขาที่อยู่ในจังหวัดที่มีพื้นที่ติดชายแดนประเทศเพื่อนบ้าน ทั้งทางภาคเหนือ ภาคอีสาน และภาคใต้ ไม่ว่าจะเป็น จ.เชียงใหม่ เชียงราย ขอนแก่น อุบลราชธานี อุดรธานี สงขลา หรือสุราษฎร์ธานี มีความพร้อมในการรองรับลูกค้าต่างชาติ ภายหลังการเปิดเออีซี ทั้งด้านการพิจารณารับประกัน การจ่ายสินไหม การบริการ ส่วนการขยายการลงทุนไปยังประเทศในภูมิภาคอาเซียน บริษัทอยู่ระหว่างการศึกษาความเป็นไปได้และความเหมาะสม” นายไชย กล่าว 
นอกจากนี้ ได้ขยายการดูแลลูกค้ารอบด้านผ่านการจัดตั้งเครือข่ายศูนย์ดูแลสิทธิประโยชน์ผู้เอาประกัน หรือซีซีเอ็น(Care Center Network : เป็นรายแรกสอดรับกับ พ.ร.บ.ประกันชีวิตฉบับใหม่ ซึ่งจะทำหน้าที่ดูแลพิทักษ์ผลประโยชน์ผู้เอาประกัน หรือผู้รับผลประโยชน์ รับฟังความคิดเห็น ข้อเสนอแนะ เพื่อปรับปรุงและพัฒนาการให้บริการให้มีประสิทธิภาพยิ่งขึ้น รวมทั้งพัฒนาตัวแทนมุ่งสู่การเป็นผู้วางแผนดูแลชีวิต หรือไลฟ์แพลนเนอร์